קובי אריאלי

יעקב (קובי) אריאלי (נולד בכ' בתמוז תשל"ב, 1 ביולי 1972) הוא סאטיריקן, סטנדאפיסט, עיתונאי, פובליציסט, סופר, שחקן ואיש טלוויזיה ורדיו חרדי-מודרני.[דרוש מקור] אריאלי נולד בירושלים ליונה לבית הורוביץ ולרב אביגדור אריאלי, מחבר ועורך ספרים תורניים. אבי סבו הוא הרב יצחק אריאלי. בנעוריו למד בישיבות החרדיות-ליטאיות "כנסת חזקיהו", "קול תורה" ו"חברון". אריאלי החל את דרכו התקשורתית ברדיו קול חי ובשבועונים החרדיים "יום השישי" ו"בקהילה". משנת 1998, החל לכתוב בקביעות בעיתון "מעריב", בו כתב עד לשנת 2010. בשנת 2000 ייסד יחד עם ידידיה מאיר ויאיר חסדיאל את הניוזלטר הסאטירי "אפעס". האהדה שצבר "אפעס" בקרב הברנז'ה העיתונאית סללה את דרכו מן התקשורת החרדית לכללית. אריאלי פרש מ"אפעס" לאחר שזה הפך למדור הסאטירה הקבוע של מוסף הארץ בשנת 2004. משנת 2002 עם הקמת ערוץ 10, נקרא אריאלי לשדר פינות פובליציסטיות קבועות בתוך מהדורת חדשות 10 ובתוך שנתיים החל להגיש גם את תוכנית הבוקר של הערוץ פעמיים בשבוע לצדן של לינוי בר גפן וענת גורן. במקביל השתלב בצוות ההקמה של ערוץ התכלת והגיש את תוכנית האירוח "הפאשקעוויל" לצידו של חרצוף בדמותו. כמו כן הוא השתתף בתוכנית הסאטירית "משחק מכור" ששודרה בערוץ 2, והנחה תוכנית אירוח דוקומנטרית בת 70 פרקים בשם "המהפכנים" ב"ערוץ 2". בשנת 2005 הקים אריאלי, יחד עם תרצה גרנות את הקורס הראשון לקופירייטרים חרדים. רוב בוגרי הקורס השתלבו במערכות פרסומיות ותקשורתיות. ב-2006 השתתף בתפקיד אורח בתוכנית "הרצועה" כ"ספיידרמענטש", הספיידרמן הדתי, והשתתף, לצד קובי אוז בפעם בחיים. באותה שנה שיחק גם בתפקיד אורח בשיר שלנו וגילם את הדוד של תמרה וייס (אניה בוקשטיין): דידי (ידידיה) וייס. ב-2007 השתתף בתוכנית "מהדורה מוגבלת" כחבר פאנל. מ-2008 הגיש בגלי צה"ל מדי יום שלישי את התוכנית ציפורי לילה עד 2010. עם עזיבתו של אורי אורבך לכנסת בשנת 2008, הפך קובי לאחד מן המגישים השבועיים הקבועים של התוכנית הפופולרית המילה האחרונה לצדה של עירית לינור. (בשנת 2018 עברה התוכנית לשעות הבוקר ומאז החל להגיש את התוכנית באופן יומי לצידה של עירית לינור) החל מ-2010, החל אריאלי לפתח את חיי הבמה שלו במסגרות רבות. הוא מריץ כבר שנים רבות מופע סטנדאפ אישי בשם "עלילות הדוס בעיר הגדולה", בנוסף הוא מופיע, יחד עם ג'קי לוי ומשה להב במסגרת "טיש בשלושה". עם לוי מקיים אריאלי גם מופע משותף בשם "צחוק עשה לנו". בנוסף, הוא מרצה מבוקש במגוון נושאים, משתתף בפאנלים רבים ומנחה אירועים מכל הסוגים. משנת 2011 החל בהגשת סדרה בערוץ האוכל וב"ערוץ 10" בשם "ארוחת שבת" במסגרתה הוא מארח שפים המבשלים איתו ארוחה לקראת יום שבת. התוכנית זכתה לפופולריות רבה והפכה את אריאלי למוביל תרבותי גם בנושא הקולינרי. ב-2012 החל אריאלי לשחק במסגרת תיאטרון היידישפיל, והעלה מופע מצליח ביחד עם דודו פישר. בנוסף הוא מעלה מדי חודש[דרוש מקור] את "סוגרים שבוע בצוותא", תוכנית תרבות בעריכתו ובהגשתו. בינואר 2015 הנחה את כנס השקת קמפיין הבחירות של הליכוד, ובעקבות כך זומן לבירור בגלי צה"ל. בשנת 2016 הופיע בסדרה הקומית "נבסו". בשנת 2018 הצטרף למגישי התוכנית הקצרה "דקה בפרשה" המשודרת בערוץ 20 ובאולפני ynet. בשנת 2020 החל לשחק בסרטוני פרסום לרשת הסופרים "יש" וחזר לשחק בסדרה הקומית "נבסו". ב-2020 שיחק אריאלי בסדרה שטיסל בעונה השלישית בתור הרב ווינבאך. ב-2023 השתתף בתוכנית "המטבח המנצח vip" יחד עם חיים לוינסון. אריאלי נשוי בשנית לנעמי. יש לו שתי בנות ובן מנישואיו הראשונים ובת אחת מנישואיו השניים. מתגורר בשכונת רחביה בירושלים. "אחרי הכל" – מקבץ טורים סאטיריים שפורסמו בעיתונות החרדית, 2003 "עולם כמנהגו", 2005 "רומן בכתובים: סיפורים", בהוצאת כנרת, 2011 מדיה וקבצים בנושא קובי אריאלי בוויקישיתוף אתר האינטרנט הרשמי של קובי אריאלי קובי אריאלי, ברשת החברתית אקס (טוויטר) קובי אריאלי, ב"לקסיקון הספרות העברית החדשה" קובי אריאלי, ב"לקסיקון הקשרים לספרות ישראלית" קובי אריאלי, במיזם "אישים" לתיעוד היצירה הישראלית הבלוג של קובי אריאלי באתר nrg מעריב קובי אריאלי, החטא ועונשו: פרק מתוך "רומן בכתובים", nrg‏ 27 במאי 2011 קובי אריאלי מדבר על יחסי חילוניים-דתיים בערוץ האקדמי שי דורון, "מתגעגע לתל אביב": קובי אריאלי סוגר שנה בירושלים, באתר nrg‏, 18 במאי 2011 יונתן אסתרקין, "אני שונא אדם, בדרכי": חשבון הנפש של קובי אריאלי, באתר nrg‏, 25 בספטמבר 2012 איילת קליין כהן, ג'קי לוי וקובי אריאלי לא מפסיקים לשיר, באתר nrg‏, 13 במאי 2015 יהודה שלזינגר, שלושה בסירה אחת, באתר ישראל היום, 27 באוקטובר 2016 נעמה לנסקי, הכל דיבורים, באתר ישראל היום, 15 במרץ 2018 אריאל שנבל, ‏קובי אריאלי: "ואז הגיעה הקורונה והצילה אותי", בעיתון מקור ראשון, 17 ביוני 2020 ישי כהן, ‏חברונע'ר, חסיד חב"ד ועיתונאי: קובי אריאלי בריאיון מיוחד, באתר כיכר השבת, 30 במרץ 2021